[pic] | ЕВРОПЕЙСКА КОМИСИЯ |

Брюксел, 23.9.2010

COM(2010) 519 окончателен

2008/0246 (COD)

СТАНОВИЩЕ НА КОМИСИЯТА съгласно член 294, параграф 7, буква в) от Договора за функционирането на Европейския съюз по внесените от Европейския парламент изменения в позицията на Съвета относно предложението за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно правата на пътниците, пътуващи по море или по вътрешен воден път, и за изменение на Регламент (ЕО) № 2006/2004

ЗА ИЗМЕНЕНИЕ НА ПРЕДЛОЖЕНИЕТО НА КОМИСИЯТА съгласно член 293, параграф 2 от Договора за функционирането на Европейския съюз

2008/0246 (COD)

СТАНОВИЩЕ НА КОМИСИЯТА съгласно член 294, параграф 7, буква в) от Договора за функционирането на Европейския съюз по внесените от Европейския парламент изменения в позицията на Съвета относно предложението за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно правата на пътниците, пътуващи по море или по вътрешен воден път, и за изменение на Регламент (ЕО) № 2006/2004

1. История на досието

Дата на предаване на предложението на Европейския парламент и на Съвета: 5 декември 2008 г.

Дата на становището на Европейския парламент на първо четене: 23 април 2009 г.

Становище на Икономическия и социален комитет: 16 юли 2009 г.

Дата на единодушно приемане на позицията на Съвета: 11 март 2010 г.

Дата на съгласието на КОРЕПЕР за постигане на компромис на второ четене: 23 юни 2010 г.

Дата на становището на Европейския парламент на второ четене: 6 юли 2010 г.

2. Цел на предложението

Законодателното предложение има за цел установяването на набор от права за пътниците, използващи воден транспорт по вътрешни и международни линии. В тези права са включени минимални правила относно предоставянето на информация на всички пътници преди и по време на пътуването, оказване на помощ и изплащане на обезщетение в случай на прекъсване на пътуването, мерки в случай на закъснение и специална помощ за лицата с намалена подвижност. Подобно на съществуващото законодателство в сектора на въздушния и железопътния транспорт, предложението предвижда независими национални органи за разрешаване на спорове.

3. Становище на Комисията относно предложеното от Европейския парламент изменение

Становището на Европейския парламент на второ четене от 6 юли 2010 г. приближи позицията на Съвета до позицията, изразена в предложението на Комисията, като разшири обхвата на прилагане (изключване, ограничено до съдовете, превозващи не повече от 12 пътници вместо 36 пътници), подобри защитата на правата на пътниците с намалена подвижност и пътниците с увреждания (достъпни формати на информацията, намаляване на изключенията от правото на пътуване, съкращаване на периодите на уведомление), и повиши нивото на защита за пътниците, пътуващи по море или по вътрешни водни пътища като цяло (понижаване на праговете на обезщетение, засилване на мерките за помощ).

Позицията на Парламента е резултат от компромиса, който бе постигнат при последните неформални тристранни разговори на 15 юни 2010 г., и който бе обсъден и одобрен от Съвета на 23 юни 2010 г.

4. Заключение

В съответствие с член 293, параграф 2 от Договора за функционирането на Европейския съюз Комисията приема изменението на своето предложение съгласно горепосочения компромисен вариант на текста на Съвета и Парламента.